Bent Bøgsted (DF), 2010-04-20:
Tak, hr. formand.
Det her forslag synes vi i Dansk Folkeparti er et meget positivt og sympatisk forslag, og det omhandler jo en problemstilling, som Dansk Folkeparti har haft med på finanslovforhandlingerne et par gange.
Vi har dog ikke sådan umiddelbart kunnet komme igennem med det, men vi har selvfølgelig fået noget igennem, vi har bl.a. fået løftet dem fra den laveste førtidspension op til den mellemste førtidspension.
Der er også vores berømte ældrecheck, som vi altid har diskussioner om udeomkring, men som er meget populær, og som har betydet, at vi har fået penge hjem til folkepensionister; det er bl.a. nogle af dem, som er gået på førtidspension og fået invaliditetsbeløbet, der har gavn af den ydelse også, så det er vi også glade for i Dansk Folkeparti.
Men vi er selvfølgelig kede af, at vi ikke har formået at få det igennem i finanslovforhandlingerne, for sådan et forslag koster jo altid penge, og de skal findes.
Da Dansk Folkeparti er et ansvarligt parti, hvad økonomien angår, erkender vi også, at man ikke gennemfører sådan noget her ved at fremsætte et beslutningsforslag, det er noget, der skal tages op i forbindelse med finanslovforhandlingerne, og det gør Dansk Folkeparti også løbende, når vi har mulighed for det, og så ser vi, hvad vi kan få igennem hos regeringen.
Nu omhandler det her så folk på den gamle førtidspensionordning, og der er en problemstilling, for man bliver ikke rask, bare fordi man bliver 65 år.
Det erkender vi blankt, og vi erkender også, at der er stor forskel på den invaliditet, man har.
En invaliditet kan være så omfattende, at man overhovedet ikke kan lave noget, men man kan også få beløbet med en invaliditetsydelse og så stadig væk have mulighed for at arbejde ved siden af på den gamle førtidspensionsordning.
Her får førtidspensionisterne et beløb, og så fjerner man invaliditetsbeløbet, og hvad der er, så de får det samme beløb.
Så hvis man skal forlænge det her til også at gælde, efter man er fyldt 65 år, så er spørgsmålet: Hvad så med dem på den nye førtidspensionsordning, skal de også have et beløb, efter de er fyldt 65 år?
Hvad med dem, der er gået på folkepension, og som ikke får invaliditetsbeløbet i dag, skal vi også kompensere dem?
Det er et spørgsmål, der rejser sig, og som selvfølgelig også skal afklares i forbindelse med den slags debatter, vi har her, og eventuelle forhandlinger, der kommer fremover.
Jeg kunne så høre på beskæftigelsesministeren og ordførerne fra Venstre og Socialdemokratiet, at der bliver noget at se på i forbindelse med en reform af førtidspensionen, og det er så der, hvor man kan håbe, at de partier, der er med i aftalen om førtidspensionen, kan blive enige.
Dansk Folkeparti er ikke med i det forlig, og vi ved selvfølgelig ikke, om vi bliver indbudt til forhandlinger om reformer af førtidspensionen, men jeg kunne forstå, at det skal tages op der – det var i al fald det, der blev sagt, altså at der var mulighed for at tage det op der og komme til enighed.
Det er så bare det, jeg måske har misforstået.
Vi havde altså ikke kunnet hæve beløbet fra den laveste til den mellemste førtidspension, hvis det var omfattet af forliget.
Så jeg går ikke ud fra, at det her er en problemstilling, der er omfattet af det forlig, der bliver henvist til.
Det kan godt være, der er nogle specielle ydelser, der er blevet ført videre i den nye førtidspensionsordning, så man kan sige, de er omfattet af forlig, men det er de altså ikke på den gamle førtidspensionsordning, og derfor har vi en lidt tricky diskussion om, om vi skal se på det i forbindelse med forhandlingerne om den nye førtidspensionsordning.
Hvis man skal gøre det ens, skal man jo hæve alle dem på den gamle førtidspensionsordning op til den nye førtidspensionsordning, så man kun har én førtidspensionsordning.
Det er også et ønske fra Dansk Folkepartis side, at man kun har ét system i stedet for et system med et a-hold og et b-hold.
Så det bliver spændende at se, hvordan det bliver fremover.
Men Dansk Folkeparti synes, det er et meget positivt forslag, og som sagt har vi selv haft det med i finanslovforhandlingerne, så vi kan kun tale positivt om det, da det er i tråd med Dansk Folkepartis tankegang.
Men fordi vi erkender, at der skal findes finansiering til det over finansloven, kan vi ikke lige her og nu sige ja til det, men det er noget, Dansk Folkeparti vil arbejde videre med.